32003D0831
L 313/61
JURNALUL OFÍCIAL AL UNIUNII EUROPENE
DECIZIA COMISIEI
din 20 noiembrie 2003
de modificare a Deciziilor 2001/881/CE și 2002/459/CE ale Comisiei în ceea ce privește modificările și completările aduse listei punctelor de control la frontieră
[notificată cu numărul C(2003) 4234]
(Text cu relevanță pentru SEE)
(2003/831/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 6 alineatul (2),
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor veterinare ale animalelor care intră în Comunitate din țări terțe și de modificare a Directivelor 89/662/CEE, 90/425/CEE și 90/675/CEE (2), în special articolul 6 alineatul (4),
întrucât:
(1)
Lista punctelor de control la frontieră autorizate pentru controalele veterinare ale animalelor vii și ale produselor animaliere originare din țări terțe, aprobată prin decizia 2001/881/CE a Comisiei (3), care indică numărul de unități din rețeaua ANIMO pentru fiecare punct de control la frontieră, ar trebui actualizată, pentru a ține seama, în special, de progresul realizat în unele state membre și de inspecțiile comunitare.
(2)
În urma unor inspecții comunitare cu rezultate satisfăcătoare, este necesar să fie adăugate în listă punctele de control la frontieră Châteauroux-Déols, în Franța, și Kolding și Skagen, în Danemarca.
(3)
În urma unei discuții între Comisie și Țările de Jos, reiese că ar trebui să se introducă, pentru aeroportul Amsterdam Schiphol, o nouă notă de subsol, pentru a clarifica situația în ceea ce privește importurile de animale vii în acest aeroport.
(4)
De asemenea, este necesar să se introducă un anumit număr de actualizări ale notelor de subsol și ale informațiilor din listă în ceea ce privește categoriile și centrele de control pentru diverse puncte de control la frontieră deja autorizate.
(5)
În consecință, lista unităților din rețeaua ANIMO care figurează în Decizia 2002/459/CE a Comisiei (4), în care se indică numărul fiecărui punct de control la frontieră din cadrul Comunității, ar trebui actualizată astfel încât să reflecte modificările survenite și să rămână identică cu cea din Decizia 2001/881/CE.
(6)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătate animală,
ADOPTĂ PREZENTA DECIZIE:
Articolul 1
Anexa la Decizia 2001/881/CE se înlocuiește cu textul din anexa I la prezenta decizie.
Articolul 2
Anexa la Decizia 2002/459/CE a Comisiei se modifică în conformitate cu anexa II la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 20 noiembrie 2003.